《木兰花慢 重宿西湖退省庵，时湖上人家杂居，楼阁突起，与十年前风物又异矣》
清代·朱祖谋

赐明湖一曲，认乔木，中兴年。算小队郊坰，中原壁垒，天放身閒。

小阑。旧吟拍处，问月明、元鹤几时还。战舰东风梦断，画奁西子妆寒。

无端。金碧拥檀栾。唐突此湖山。念吴峰立马，荷花桂子，休唱屯田。

延缘。钓竿未买，怕鱼龙、风恶搅鸥眠。醉拭西城残泪，衰杨鬓影鬖然。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。